# VELKOMMEN TIL FRITIDSKLUBBEN - JUNIORKLUBBEN

Fritidsklubben er et sted der du kan henge med venner, spille spill, være kreativ, høre på musikk og gjøre masse annet gøy! Vi har både brettspill, gaming, hobbyaktiviteter, og noen ganger arrangerer vi konkurranser, filmkvelder og temafester. Du kan også være med og bestemme hva som skal skje på klubben – vi elsker gode ideer!

* De voksne som jobber her, passer på at alle har det bra. De er inne på klubben hele tiden, så du finner dem lett hvis du trenger hjelp eller har spørsmål.
* Du trenger ikke å melde deg på – bare kom når du har lyst! Når du kommer, skriver du deg inn med navn og klasse, så vet vi hvem som er her.
* Noen ganger inviterer vi dere med på turer og utflukter. Da må vi ha påmelding på forhånd.
* Vi serverer noe enkel mat som er gratis, og så har vi en liten kiosk der man kan kjøpe drikke og godteri.
* Lag avtaler med foreldrene dine om du kan handle i kiosken, hvor lenge du skal være på klubben og om du får gå andre steder når du har skrevet deg inn på klubben. Det er helt greit for oss, så lenge du følger de reglene vi har på klubben.

**Til foresatte:** Fritidsklubben er et gratis og trygt tilbud for barn og unge, med fokus på sosialt fellesskap, inkludering og trivsel. Vi har ansatte til stede inne på klubben hele åpningstiden. Vi har ikke noe medlemskap og samler ikke inn andre personopplysninger enn navn og skoleklasse ved oppmøte.

Vi oppfordrer foreldre til å lage avtaler med egne barn om bruk av kiosk, oppholdstid og hvor barnet ditt får lov til å være. Av erfaring er det mange barn som er innom klubben, og også bruker idrettsbanen, lekeplassen eller tar seg en tur på butikken i klubbens åpningstid. Dette er helt greit for oss, og er avtaler dere selv følger opp.

Kommunen har egne retningslinjer for fritidsklubb, og noen få absolutte regler. Kom gjerne innom for å se klubben og snakke med oss. Dere kan også ta kontakt på e-post eller telefon dersom dere har spørsmål eller ønsker mer informasjon om tilbudet.

Fritidsklubbene våre er åpne for 4. og 5. klasse i oddetallsuker og 6 og 7. klasse i partallsuker.

* Rådhuskjeller’n: Mandager 18.00-20.30
* Aursmoen: Tirsdager 18.00-20.30
* Løken: Torsdager 18.00-20.30

Vi gleder oss til å se deg! 💫